Δημήτριος Κ Γερούκαλης

23 Ἰουλίου 2023

Ἐκ μέρους τοῦ Δημάρχου Κῶ κ Θεοδόση Νικηταρά, τοῦ Κεντρικοῦ Ἱσραηλιτικοῦ Συμβουλίου, τῆς Ἀστικῆς Ἑταιρείας Ἱπποκράτης καί τῆς Διαχειριστικῆς Ἐπιτροπῆς τῆς Ἱσραηλιτικῆς Κοινότητος Ρόδου, σᾶς καλωσορίζω εἰς τήν σημερινήν τελετήν θηρανηξίων καί ἐγκαινίων τῆς ἀνακαινισμένης Ἑβραϊκῆς Συναγωγῆς Καάλ Σαλώμ Κῶ.

Ἡ Ἀστική Ἑταιρεία Ἱπποκράτης, ὑπό τήν αἰγίδα τοῦ Δημάρχου Κῶ κ Θεοδόση Νικηταρά, ὡς κύριος κατά χρῆσιν, κατόπιν σχετκῶν ἀποφάσεων τοῦ Δημοτικοῦ Συμβουλίου Κῶ καί θεματοφύλακας τοῦ κτιριακοῦ συγκροτήματος, ἔχει ἐπενδύσει ἐξ ἰδίων πόρων τό ποσόν τῶν σαράντα χιλιάδων εὐρώ (40.000 €) διά τήν λειτουργικήν ἀποκατάστασιν του.

Εἴχε προηγηθεί, τό ἔτος 2004, ἡ διάθεσις ἀπό τήν Ἀστική Ἑταιρεία Ἱπποκράτης, τοῦ ποσοῦ τῶν πενῆντα ἐννέα χιλιάδων εὐρώ (59.000 €) διά την πλήρην ἀνακαίνισιν τοῦ συγκροτήματος.

Ἡ Ἑβραϊκῆ Συναγωγή Καάλ Σαλώμ Κῶ συνεχίζει, διά τῆς διπλῆς χρήσεώς της, χῶρος λατρείας καί χῶρος πολιτισμοῦ, ὅπως τόνισε καί ὁ Γενικός Γραμματέας Θρησκευμάτων κ Γεώργιος Καλαντζής, νά ἐκφράζη τήν συνδυαστικήν συμβίωσιν τῶν πολιτισμῶν καί τῶν λαῶν.

Ἡ Ἑβραϊκή Συναγωγή Καάλ Σαλώμ Κῶ, διά τῆς παρουσίας της, ἀπαντᾶ εἰς τήν ναζιστικήν ἰδεολογίαν, τήν μισαλλοδοξίαν, εἴτε αὐτή ἐκφράζεται διά τῶν ὅπλων εἴτε δι’ὑπογείων ρευμάτων.

Τήν συμμετοχήν μου καί παρουσίαν εἰς τό ὅλον ἐγχείρημα, τήν ἀφιερώνω εἰς τήν μνήμην τῆς οἰκογένειας Γιωσά καί Σαρίνας Φόρνη καί είς τόν παιδικόν μου φίλον, ἀείμνηστον Ἄρη Φόρνη, εἰς τήν οἰκίαν τοῦ ὁποίου μεγάλωσα, ὠς μνημόσυνον.